《寿春台八叔大人九十》
清代·安治

阜乡仙裔出群生，齿德精神莫与京。远绍宋贤传世泽，重恢明府旧家声。

敬宗收族惟培本，积善勤施岂钓名。四代一堂身庆健，九龄三牧国恩荣。

耄年矍铄偏多兴，蔗境风流倍有情。秀毓胶山挺人瑞，祥钟蓉泽会耆英。

筵开阆苑剖鳞脯，乐奏瑶台引凤笙。更祝期颐登上寿，叨陪仙侣再飞觥。

作者简介：安治，字敬亭，号春园，清无锡人。邑庠生，著《欲焚草》。